2. ปัจจัยความเสี่ยง

บริษัทหลักทรัพย์จัดการกองทุน เอ็มเอฟซี จำกัด (มหาชน) (“บริษัท”)
ประกอบธุรกิจหลักทรัพย์ประเภท “กิจการจัดการลงทุน”
โดยรายได้หลักมาจากการบริหารจัดการกองทุน
ดังนั้นบริษัทต้องเผชิญกับปัจจัยความเสี่ยงที่มาจากการลงทุน
และกระบวนการปฏิบัติงานของธุรกิจหลักเป็นสำคัญ
บริษัทตระหนักว่าการบริหารความเสี่ยงมีความสำคัญในอันที่จะนำประโยชน์สูงสุดมาสู่ผู้ถือหุ้น
ผู้ถือหน่วยลงทุน และผู้มีส่วนได้เสียกลุ่มอื่นทุกกลุ่ม
บริษัทจึงจัดให้มีระบบการบริหารความเสี่ยงเพื่อทำการประเมิน และระบุปัจจัยเสี่ยงที่อาจเกิดขึ้น
เพื่อป้องกันและจัดการกับความเสี่ยงดังกล่าวทั้งในระดับบริษัทและระดับกองทุน
ตลอดจนกำหนดนโยบายและแผนงานในการป้องกันและบริหารจัดการกับความเสี่ยง
เพื่อป้องกันและควบคุมความเสี่ยงให้อยู่ในระดับที่ยอมรับได้ นอกจากนี้
บริษัทกำหนดให้มีการติดตามและรายงานผลการบริหารความเสี่ยงให้ผู้บริหารรับทราบอย่างสม่ำเสมอ
รวมทั้งการปลูกฝังวัฒนธรรมการบริหารความเสี่ยงให้ครอบคลุมทั่วทั้งบริษัท
เพื่อสร้างความตระหนักในเรื่องของความเสี่ยงเป็นสำคัญ

สำหรับปี 2556 บริษัทระบุปัจจัยความเสี่ยงและแนวทางแก้ไขที่สำคัญไว้ 3 ด้าน ดังนี้

ก. ปัจจัยความเสี่ยงด้านการลงทุน

เพื่อเป็นการลดความเสี่ยงด้านต่างๆ ซึ่งครอบคลุมถึง ความเสี่ยงด้านตลาด อันได้แก่
ราคาหลักทรัพย์ อัตราดอกเบี้ย ความเสี่ยงด้านเครดิต
และความเสี่ยงจากอัตราแลกเปลี่ยนต่างประเทศ
ซึ่งอาจส่งผลกระทบต่อผลการดำเนินงานของกองทุนภายใต้การบริหารจัดการ
บริษัทได้กำหนดกระบวนการในการจำกัดและควบคุมความเสี่ยงขึ้นมาอย่างเป็นขั้นตอน
มีการจัดสรรสินทรัพย์และกระจายความเสี่ยงอย่างเหมาะสมเพื่อทำให้กองทุนมีระดับความเสี่ยงที่ต่ำและมีผลตอบแทนสูงสุด
โดยอาศัยแบบจำลองทางการเงินขั้นสูงที่ถูกพัฒนาเป็นเครื่องมือช่วยในการคัดสรร
มีระบบการติดตามดูแลความเสี่ยงซึ่งถูกติดตั้งเพื่อควบคุมความเสี่ยง
มีการติดตั้งระบบควบคุมและติดตามระดับความเสี่ยงของแต่ละกองทุนให้อยู่ในขอบเขตที่กำหนดไว้
มีระบบการทดสอบภาวะวิกฤติ (Stress Test)
ที่ใช้ในการวัดผลกระทบกรณีที่มีความเสี่ยงที่รุนแรงเกิดขึ้น นอกจากนี้
บริษัทยังกำหนดให้มีแผนฉุกเฉินด้านการลงทุนเพื่อใช้จัดการกับสถานการณ์ที่ผิดปกติและวิกฤติ

  ข. ปัจจัยความเสี่ยงด้านธุรกิจ

ภายใต้นโยบายการเปิดเสรีในการดำเนินธุรกิจจัดการลงทุน อันนำมาซึ่งภาวะการแข่งขันที่รุนแรงขึ้น
ประกอบกับภาวะเศรษฐกิจโลกที่เข้าสู่ภาวะชะลอตัวและตลาดทุนที่มีความผันผวนที่สูงขึ้นนั้น
ย่อมส่งผลให้บริษัทต้องประสบกับความเสี่ยงที่สูงขึ้นในการที่จะรักษาส่วนแบ่งตลาดที่มีอยู่ ดังนั้น
เพื่อจัดการกับปัญหาอันอาจจะเกิดขึ้นดังกล่าว
บริษัทมีแผนในการเพิ่มความหลากหลายของประเภทกองทุน
เพื่อสร้างผลตอบแทนและรองรับต่อระดับความเสี่ยงที่แตกต่างกันของนักลงทุน
มีกระบวนการในการวิเคราะห์และประเมินความเสี่ยงของการจัดตั้งกองทุนเพื่อให้มีระดับความเสี่ยงที่เหมาะสม
นอกจากนี้บริษัทมีนโยบายในการขยายฐานผู้ลงทุนไปสู่กลุ่มผู้ลงทุนกลุ่มเป้าหมายใหม่ทั้งในประเทศและต่างประเทศ
และขยายช่องทางการซื้อขายหน่วยลงทุนที่มีประสิทธิภาพ
ด้วยการมีศูนย์บริการลูกค้าที่ให้คำปรึกษาแนะนำด้านการลงทุนโดยเฉพาะ
และการซื้อขายผ่านระบบอิเล็กทรอนิกส์
ตลอดจนการให้บริการคำปรึกษาด้านการวางแผนทางการเงินอย่างครบวงจร (Wealth
Management) นอกจากนี้ บริษัทได้ปรับเปลี่ยนระบบงานลงทุนไปใช้ระบบ Charles River
ซึ่งเป็นระบบที่มีมาตรฐานที่สุดในปัจจุบัน
ได้รับการยอมรับและใช้งานในบริษัทจัดการทางการเงินชั้นนำทั่วโลก และระบบงานทะเบียน
Pentacle เพื่อเพิ่มศักยภาพในการบริหารกองทุนและรองรับการปฏิบัติงานในส่วน Back Office
ให้เป็นไปอย่างมีประสิทธิภาพสามารถสร้างอัตราผลตอบแทนสูงสุดและความพึงพอใจแก่ผู้ถือหน่วยลงทุนในระยะยาว

  ค. ปัจจัยความเสี่ยงด้านการปฏิบัติงาน

จากการประเมินความเสี่ยงเกี่ยวกับเหตุการณ์ความรุนแรงทางการเมือง
และการเกิดเหตุการณ์ภัยพิบัติทางธรรมชาติที่มีแนวโน้มสูงขึ้น
บริษัทได้เตรียมการรับมือกับเหตุการณ์ต่างๆ
ที่อาจเกิดขึ้นโดยเพิ่มประสิทธิภาพของการเรียกคืนข้อมูลการลงทุนด้านต่างๆ
ตลอดจนการเรียกคืนการปฏิบัติงานหลักของบริษัทให้สามารถดำเนินการได้อย่างต่อเนื่องภายใต้สถานการณ์ฉุกเฉินที่อาจเกิดขึ้น
บริษัทมีแผนการปรับปรุงระบบรองรับเหตุการณ์ฉุกเฉิน ณ ศูนย์สำรอง (Second Site)
ให้เป็นระบบ Warm Sites
ที่สามารถสนับสนุนการเรียกคืนข้อมูลได้ในระยะเวลาอันสั้นรองรับการปฏิบัติงานได้อย่างต่อเนื่อง